ጠቅላይ ሚኒስትር ኃይለማርያም ወደ ካርቱም አቀኑ
–  በጠቅላይ ሚኒስትር ኃይለማርያም ደሳለኝ የተመራ የልዑካን ቡድን በፕሬዝዳንት ኦማር ሐሰን አልበሽር በዓለ-ሲመት ላይ ለመገኘት ዛሬ ወደ ሱዳን ካርቱም አቀና።የኢትዮጵያ ወዳጅ አገር የሆነችው ሱዳን ፕሬዝዳንት ላለፉት 26 ዓመታት አገሪቱን በመምራት ላይ ይገኛሉ።ፕሬዝዳንት አልበሽር ዘንድሮ በተካሄደው ምርጫም 94 በመቶ ድምጽ በማግኘት መመረጣቸው ይታወሳል።የብሄራዊ ኮንግረስ ፓርቲን በመወከል ለ4ኛ ጊዜ የተመረጡት ፕሬዝዳንቱ አገራቸው ከኢትዮጵያ ጋር ላላት ግንኙነት ከፍተኛ ዋጋ እንደሚሰጡ ይናገራሉ።ታላቁ የኢትዮጵያ ህዳሴ ግድብን ጨምሮ በጋራ የልማት ተጠቃሚነት መርህ በማመንም በትብብር ለመስራት ዝግጁነታቸውን በተለያዩ ጊዜያት ገልጸዋል።አገራቸውን ጨምሮ ከኢትዮጵያና ግብጽ ጋር በተፈረመው የአባይ ውሃ አጠቃቀም የሶስትዮሽ ስምምነት ላይም ሚናቸው የላቀ እንደነበር ይታወሳል።የሁለቱ አገራት የህዝብ ለህዝብ ትስስርና የንግድና ባህል ልውውጥ ማደጉን መረጃዎች ያመለክታሉ።የኢትዮጵያ ፐብሊክ ዲፕሎማሲ ቡድን በቅርቡ በሱዳን ያደረገው ጉብኝትም ግንኙነቱን ወደ ላቀ ደረጃ እንደሚያደርሰው ይታመናል።(ኢዜአ)